Remdesiviiri

Remdesiviiri on Gilead Sciences -lääkeyhtiön kehittämä lääkeaine, joka on tarkoitettu virustautien hoitoon. Lääke pysäyttää viruksia estämällä niiden RNA-ketjujen toiminnan. Alkuaan lääke kehitettiin hepatiitti C:n hoitoon. Tämän jälkeen sitä kokeiltiin ebolan hoidossa. Kongon demokraattisen tasavallan ebolaepidemian 2018– aikana tehdyissä kliinisissä kokeissa testatuista neljästä ebolan lääkehoidosta kaksi (REGN-EB3, mAb114) havaittiin kuitenkin merkitsevästi paremmaksi kuin remdesiviiri ja ZMapp.

Remdesiviiriä on kokeiltu myös muita viruksia vastaan, kuten SARS, MERS ja SARS-CoV-2. Alustavien, vielä epävarmojen tutkimustulosten mukaan lääke saattaa auttaa joissain vaikeissa COVID-19-tapauksissa. Lääke on mukana Maailman terveysjärjestön WHO:n kokeilussa ja sitä on tutkittu satunnaistetuissa kokeissa lumelääkettä vastaan. Kiinalaisten tekemän tutkimuksen mukaan remdesiviiri ei auta vakavasti sairastuneita COVID-19-potilaita. EU:n komissio antoi 3. heinäkuuta 2020 ehdollisen luvan käyttää remdesiviiriä EU-maissa vaikeasti sairaiden Covid-19-potilaiden hoidossa.

8. lokakuuta 2020 Euroopan komissio ilmoitti sopineensa 500 000 hoitoannoksen ostamisesta Gileadilta. Nämä Euroopan komission ostamat lääkkeet jaetaan 27 EU-maan, 6 Balkan-maan, Ison-Britannian ja Euroopan talousalueen jäsenmaiden kesken koronan hoitoon näissä maissa.

Remdesiviirin kemiallinen kaava on C27H35N6O8P, moolimassa 602,6 g/mol ja CAS-numero 1809249-37-3.

Lähteet

Aiheesta muualla 
PubChem: Remdesivir 
DrugBank: Remdesivir 

Viruslääkkeet
Lääkeaineet joilla ei ole ATC-koodia